“Mamma -guarda tge bels mins!”

Da Silvia Buscher

Chara Manuela. Jau hai vis tai per l'emprima giada en la halla da scuntrada dal Center svizzer dals paraplegichers a Nottwil, nua che ti faschevas - seriusa e concentrada - las emprimas provas dad ir en la sutga cun rodas. Ti sesevas dretgsi, stuschavas cun tias manuttas plaunsieu ed en in ritmus regular la roda da chatsch, sco quai che ti avevas emprendì en la fisioterapia. Quai era il schaner 1994. Ti avevas gia surmuntà bleras grevezzas. Sch'ins guardava bain - e betg mo cun ils egls - pudev'ins vesair ils fastizs da quellas en tia fatscha giuvna.

Tia giuventetgna, tes corp fin e grazius en ina sutga cun rodas medemamain fina ed eleganta, model junior, en in pink glischant e cun maletgs da tuttas colurs sin ils viertgels da las rodas, leventavan l'attenziun. Egliadas consternadas da visitaders, cumpassiun averta en las fatschas da passants. Ils discurs animads da la glieud chalavan andetgamain cura che ti passavas speravi. Ils ins guardavan discretamain da la vart, per suenter sa volver dascus vers tai - consternads e commovids.
Era cun mai na gievi e vai betg auter. Era jau ma tschent la dumonda pli che umana: “Segner - nua eras ti quel 11 d'october 1993? U almain tes anghels pertgiraders, dals quals i vegn ditg che ti als mettias a disposiziun amplamain surtut als uffants? Co duai in uffant vegnir a fin cun tes plans nunchapibels, sche schizunt ils creschids han savens grondas fadias da chapir?”

Festa d'anniversari
Tia camarata da scola Yvonne ta aveva envidà a sia festa d'anniversari: igl era glindesdi ed in di da bellezza. La fin d'emna avant avevi pluvì sco da derscher cun sadellas. Ti n'eras betg segira: “Mamma, jau na vi tuttina betg ir.” Tge geniturs na conuschan betg questas lunas d'uffants. Sch'ins entra sin quellas, vegn lura en curt la rinfatscha: “Pertge na m'has ti betg fatg ir? Quels han gì ina super festa.” Tia mamma ha reagì endretg: “Manuela - ti es gea envidada. Yvonne è franc dischillusa, sche ti stas davent senza raschun. Ve, nus tschertgain in bel regal ed jau accumpogn tai al bain puril.” Ella ha ditg fatg grevas reproschas a sasezza d'avair surpledà tai dad ir. Quai è chapaivel - ma betg giustifitgà. Tar Yvonne sin il bain puril era gia gronda truscha tranter ils scolarets da la segunda classa. Sco emprim avais vus fatg ina visita a la chombra dad Yvonne. Vus avais prendì ils cudeschs da maletgs giu dal regal, sfuglià en ils chaschuts a la tschertga da stgazis, prendì giu dal letg ils animalets e las poppas - scuntradas d'uffants èn turbulentas e pon crear en curt temp in dischurden creativ. Nus creschids numnain quai caos. Paucas minutas pli tard è l'allegra cumpagnia sa precipitada dad isch ora e sin la ballabaina. A questa attatga massiva nun ha quella pudì tegnair pitg, la francada è sa schluccada en la terra bognada da la plievgia e l'entira construcziun è sa derschida. Sbratgs e givels - lura silenzi.
Nagins auters uffants eran blessads. Sulettamain ti, Manuela, es restada per terra, enserrada a l'autezza dal pez tranter duas grevas travs da lain. Destin - numnain nus quai. In culp fatal. Ma anc durant las proximas uras speravan tuts ch'i na saja forsa tuttina betg uschè nausch. Ils creschids currids natiers t'han liberà precautamain, ma cun mauns tremblants da tia posiziun precara e dolurusa. Ti es restada per terra. Ma la pli gronda lavur era passada e ti pudevas gia puspè rir.
Gea - ti hajas in zic mal il venter e fadia da fladar. Ma giudim, en las chommas, la na sentias ti insumma nagut. In sfurmiclim, quai bain, ma quai na fetschia mal. Il medi da chasa t'ha piztgà pli ferm en il chalun per examinar ils reflexs. Nagina reacziun. En mintga cas betg la giavischada. “Mamma, guarda tge bels mins!” Gist sper tes chau vi maina ina giatta a spass ses giattels. Ti es ina grond'amia d'animals e perquai t'interessan ussa be anc ils giattels charins che giogan e fan capriolas en il prà. Sche ti avessas propi anc pudì ir, n'avess nagut pli pudì ta retegnair da star en pe.
Ma tias pitschnas chommas enfin ussa bain trenadas giaschevan lassas e senza vita en il pastg. Avant vulevan ellas adina be currer e siglir. Cun ellas has ti gudagnà trais giadas la cursa da sprint da tia annada da scola, la davosa giada avant paucas emnas sco la pli svelta scolara da la segunda classa dad Altishofen. - Tes bab s'ha vieut consternà vers tia mamma Lisbeth ed ha ditg: “Ti sas tge che quai munta.” – “Guarda, nus nun astgain pensar gia ussa al mender. Forsa...” Ma en ses cor la turmentava ina tema sgarschaivla ch'ella stueva supprimer.
Gia avant che maridar era ella stada fautura da la Fundaziun svizra per paraplegichers ed aveva procurà che l'entira famiglia daventia commembra da l' Associaziun da fauturs. “Ma ins na quinta mai cun il mender cas en sia famiglia. Il cuntrari, sche jau sun sincera, sper ins plitost da pudair prevegnir qua tras ad ina tala disgrazia.” Ils manischunzs d'ambulanza stevan gia cun la purtantina sper tai. La mamma t'ha accumpagnada sin viadi en il ospital chantunal da Lucerna, il bab è vegnì suenter cun l'agen auto.

Ina tschertezza paralisanta
Las emprimas radiografias han destruì per tuts ils davos radis da speranza: corps vertebrals smardegliads - il magugl dal dies splattitschà. Ils medis han reagì gist e spert. Curt pli tard è arrivà il helicopter da la Guardia aviatica da salvament. Anc avant che far stgir è l'utschè cotschen sa tschentà sper il Center svizzer dals paraplegichers a Nottwil. Ils gidanters han stuì surdar al center la pli giuvna pazienta nov blessada enfin là: Manuela Schär da nov onns. - Tes num e tes destin han svelt fatg la currella entaifer la clinica. L'entir team sa sentiva trist e consternà. Nagin na po declerar quai raziunalmain: in uffant è adina anc pli innocent, in destin uschè tragic adina anc pli grev da chapir e d'acceptar.
Igl ha tenor mai era da far cun il fatg che nus ans lubin pli tgunsch da mussar emoziuns, sch'i sa tracta d'in uffant. Nus ans mussain gea gugent ferms, calms, curaschus ed adina pronts cun ina resposta. E quai vegn era spetgà da nus, pertge che sentiments da nunpussanza, deblezza, desperaziun e perplexitad vegnan tabuisads u almain supprimids en nossa societad. Uffants ans pon intimar da dir quai che nus pensain e da duvrar pleds che la terminologia moderna na conuscha strusch pli. Il sbratg desperà: “Na, quai na vi jau betg crair - quai na po e na dastga simplamain betg esser vair!” excloma cun auta vusch e betg mo internamain po schluccar e la finala avair in meglier effect che larmas traguttidas e supprimidas cun tutta forza. Forsa ch’il “betg pudair mussar flaivlezza” inditgescha ina pli gronda flaivlezza ch'il curaschi da mussar quella. Dapli glieud curaschusa en quest senn pudessan franc purtar dapli autenticitad ed avertadad en nossa convivenza.

Uras anguschusas en la sala d'operaziun
Tia blessura è stada ina extrem greva sfida per ils chirurgs. Suenter l'examinaziun en il tomograf computer ed en il MRI eri prest cler che tes magugl dal dies massivamain destruì n'haja nagina schanza da sa revegnir. Ma la spina dorsala smardegliada stueva puspè vegnir stabilisada per ch'ella ta dettia avunda sustegn cun seser. Ti es giaschida in per uras sin la maisa da operaziun. Curt avant mesanotg han tes geniturs spussads stuì prender cumià, suenter ch'els t'avevan anc vis curtamain en la stanza da sa dasdar. Tut era i bain - quai ch'ins po anc numnar “bun” en questa situaziun. Ina tala operaziun porta ina tscherta ristga. Bain survegliada en la staziun intensiva, cupidavas ti vers in nov di - in nov avegnir anc intschert e dal tuttafatg different.
Ina giada dischlocada en la partiziun, pendevan da tuttas sorts maletgs d'animals sur tes letg: giats, chauns - e surtut chavals. La visita da Rolf Knie e ses regal d'in purtret da chaval segnà cun ses num è stada in pitschen punct culminant durant tia dimora en ospital. - Oz, dal reminent, vas ti cun grond plaschair ed entusiassem a chaval. Co che ti fas quai cun agid da tes gidanters, resta per nus in misteri. Ma ti has reussì. Tes program da reabilitaziun has ti absolvì en curt temp cun gronda disciplina e ferma voluntad. Ti has emprendì fitg svelt da manischar la sutga cun rodas. Nus creschids admirain ed envilgiain savens la capacitad da s'adattar e la flexibilitad dals uffants. Ma questas qualitads restan in privilegi dals pitschens.

Ina giuventetgna persa?
Tes bab dentant di che ti sajas vegnida per onns pli veglia durant quests sis mais che ti has passentà en il center da reabilitaziun. Ti sajas memia seriusa per tia vegliadetgna. Jau na sai betg, sche ti resentas quai era uschia. Ti es savens fitg pensiva e quieta. Tia mamma t'ha ina giada supplitgà: “Manuela, na sajas uschè silenziusa, quai fa la chaussa anc pli greva.” Ti has guardà sin ella, has ponderà curtamain e ditg: “Ma mamma, quai ch'jau di tanscha gea. Blers discurran simplamain memia bler.” Tias camaratas e tes camarats conferman che ti possias era esser allegra e da buna luna e pronta da far filistuccas.
Sas ti atgnamain, Manuela, che ti has grondius geniturs? Els han patì cun tai e t'han accumpagnà di e notg. Igl era da sclerir la dumonda da la responsabladad da l'accident. Sin giavisch da tes geniturs dentant be uschenavant che quai era necessari per tes avegnir concernent las finanzas. La mamma Lisbeth ha resumà questa tenuta en ina moda fitg umana: “Quai avess era pudì capitar tar nus.” Cun la famiglia dad Yvonne exista vinavant in bun contact. Il pajament dal sustegn da fauturs da la Fundaziun svizra per paraplegichers è era stà in agid per endrizzar l'abitaziun, nua che ti stas ussa cun tes geniturs, uschia ch'ella è adattada per la sutga cun rodas.
Igl avrigl 1994 has ti dastgà bandunar il Center dals paraplegichers a Nottwil e returnar en tia classa da scola. Per che quai saja pussaivel, èn vegnidas organisadas per tai en la partiziun professiun dal CSP las lecziuns da scola necessarias. E ti has emprendì diligentamain. En la nova chasa da scola ad Altishofen datti strusch barrieras per tai. Ins ha bain stuì dischlocar la stanza da la 3. classa en il plaun sura, per che tia classa possia s'installar en il plaunterren. Ma quai è succedì da buna veglia e senza problems. Ti frequentas era las uras da gimnastica - gimnastica e tudestg èn tes roms preferids. En las lecziuns da lavur manuala has ti emprendì svelt da manischar a maun il pedal da la maschina da cuser.

Exempels
Il sport fascinescha tai anc adina e ti fas sport en la sutga cun rodas en tes temp liber. In impuls has ti franc era survegnì da las visitas dad Andrea Emmenegger e Daniela LutzeIer anc durant tes temp a Nottwil. Paucs mais suenter tes accident ha Edith Hunkeler dad Altishofen subì il medem destin. Entant è ella daventada ina buna amia, cun la quala ti pos discutar da tut tes quitads. Ti treneschas era tenor l'instrucziun versada dad Erwin Zemp ed has gia participà cun grond entusiassem ad in champ da trenament per giuvens sportists en la sutga cun rodas a Bellinzona. Ti tschertgas sapientivamain la sfida, ma en ina moda ordvart schluccada e libra. Jau sun tuttina persvasa che nus vegnian anc ad udir da tai: al maraton internaziunal da sutgas cun rodas da Schenkon has ti gudagnà la cursa da scolarAs cun in temp excellent. Tgi ch'ha vis tai, na vegn betg ad emblidar quest maletg. En ina montura da curriders cun chapellina e guants e cun in davos sforz enorm es ti filada sur ils davos meters, animada da l'applaus dal public. Be la glieud da la pressa ha manchentà tai. Nagina camera imposanta e nagin da quels objectivs da zoom era drizzà sin tai... Ils gronds spetgavan sin ils gronds. Uschia manchentan els savens ils pitschens gronds.
A dumondas d'intervista respundas ti libramain. Tes past preferì èn cler e net ils hamburgers da McDonald's - cun in'egliada maliziusa sin tia mamma paras ti da vulair ta stgisar – “e sa chapescha ils pommes frites da mamma!”
Tes meglier camarat è il Golden Retriever “Pino” da dus onns che ti e tes frar Ivo avais survegnì sco chaunin da 10 emnas. “Ed jau aveva ina giada engirà da mai laschar in chaun en mia abitaziun!” Mamma Lisbeth ri e charsina il pail da l'animal. “Ma cunquai che nus na pudain tuttina betg avair in tarpun pervi da la sutga cun rodas...”. - Era cun tes frar Ivo ch'è 5 onns pli vegl has ti ina relaziun fitg cordiala. EI è sta in grond agid ed è adina qua, sche ti al dovras. Cura ch'el turna a chasa ta salida el cun in splatsch sin la spatla e svanescha lura en sia stanza. Da la strasuna curt suenter “House” stravagant dad aut tras la abitaziun, uschia ch'il bab Ireno stat si e splunta energicamain a l'isch.
Tia professiun preferida ha da far insatge cun animals. “Veterinaria, u uschia insatge - ma qua ston ins emprender bler.” Ti tschurras il nas. Ma quai ha anc temp.
I scalina a la porta. Cun ina smanada eleganta rodlas ti vers la porta, tia cua chaval stgir blonda ballantscha legramain, sur la spunda da la sutga penda in satgados da koala. Igl è tia meglra camarata da scola Gülay, ina matta tirca, cun la quala ti pos adina quintar.
En la “carlogna”
Tut para dad esser ruassaivel e normal. Ma igl ha tuttina tschertas piculezzas che dattan da patratgar. Cura ch'ils uffants giogan da bell'aura giuador, curran enturn, dattan balla da pievels, fan gummitwist u giogan “lader e policist”, lura èsi gia capità che ti has vieut tes char ed es returnada cun il lift en abitaziun, has serrà l'isch da tia stanza e laschà giu las storas. Co che ti vegns e pos furmar il curs da tia vita, dependa fitg da tia voluntad gia ussa fitg exprimida. Ma betg sulettamain. Tes geniturs èn umans modests ed amicabels. Els fan tut il pussaivel per che ti sajas integrada bain dapertut la nua ch'igl è impurtant per tai: tar ils “battasendas malgrà tut” ed en la riga blaua; els mainan tai cun l’auto a scuntradas da sport ed en il bogn cuvert. Savens mettan els lur agens interess da la vart. 
E tgi ch’ha ina giada guardà en tes egls, gronds, averts, provocants, alleghers, trists, sbrinzlants e plain dumondas, na po betg ir davent senza esser pertutgà.
Ti vegns a duvrar anc bler agid uman, ma era agid material per pudair reussir.
L’appel va a nus tuts.